'Knus Homolobbyen'. Det stod der på en af de plakater, aktivister fra den socialnationalistiske bevægelse Nordfront torsdag klistrede på ruderne af foreningen Lambdas lokaler i Brogade.

Vandaliseringen fandt sted lidt over middag og ud over plakater, blev døren tapet til med markeringstape, hvor afsenderens navn stod på.

Hændelsen har rystet Sarah Baagøe Petersen, der er presseansvarlig for Lambda, der er en LBGT-forening.

- Det minder om en tid med jødeforfølgelser og fremmedhad. Det hører fortiden til, siger hun.

I et opslag på Facebook fortæller Lambda om hændelsen, hvor to aktivister blev taget på fersk gerning af to tilfældigt forbipasserende. De jagede aktivisterne væk og fjernede plakater og tape.